POLITEHNICA București a semnat proiectul – HUB Român de Inteligență Artificială – HRIA

Universitatea Națională de Știință și Tehnologie POLITEHNICA București a semnat astăzi, la Ministerul Investițiilor și Proiectelor Europene, proiectul „HUB Român de Inteligență Artificială – HRIA”, o inițiativă de referință în cadrul Programului Creștere Inteligentă, Digitalizare și Instrumente Financiare 2021-2027 (PoCIDIF). Cofinanțat prin Fondul European de Dezvoltare Regională (FEDR), HRIA își propune să transforme România într-un pol de excelență în domeniul inteligenței artificiale, conectat la tendințele globale.

„HUB-ul Român de Inteligență Artificială este o oportunitate majoră pentru România de a deveni un jucător de prim rang în domeniul IA, atât la nivel european, cât și global. Acest proiect creează punți solide între mediul academic, cercetare și sectorul privat, accelerând dezvoltarea de soluții inovatoare aplicabile în domenii cheie precum sănătatea, securitatea și orașele inteligente ale viitorului. HRIA nu este doar un proiect de cercetare, ci un catalizator pentru transformarea digitală a economiei românești și pentru integrarea țării noastre în rețelele internaționale de inovare”, a declarat Mihnea Costoiu, rectorul Universității Naționale de Știință și Tehnologie POLITEHNICA București.

Obiectivul general al proiectului este crearea și operaționalizarea Hub-ului Român de Inteligență Artificială pentru cercetare, dezvoltare și inovare în domeniul Inteligenței Artificiale (IA) prin dezvoltarea unui ecosistem de cercetare atractiv și competitiv care coagulează eforturile mediului academic și ale mediului economic în scopul realizării cercetării științifice originale de vârf, al transferului rezultatelor cercetării către industrie și societate, al dezvoltării de noi produse și servicii, și pentru generarea unui nucleu de cunoaștere și dezvoltare în Inteligență Artificială integrat în Spațiul European de Cercetare (ERA).

HRIA va crea un o platformă de colaborare între cele mai prestigioase universități din România, alături de opt IMM-uri inovative din industrie, contribuind astfel la dezvoltarea unor tehnologii avansate cu aplicabilitate reală. Alături de POLITEHNICA București, în consorțiu sunt implicate: Universitatea Tehnică din Cluj-Napoca, Universitatea de Vest din Timișoara, Universitatea Tehnică „Gheorghe Asachi” din Iași, Universitatea Politehnica din Timișoara, Universitatea din București și Universitatea „Babeș-Bolyai” din Cluj-Napoca. Acest parteneriat strategic va facilita transferul tehnologic dintre mediul academic și industria românească, accelerând implementarea soluțiilor de IA în multiple sectoare economice.

Proiectul HRIA se va desfășura pe o perioadă de 5 ani, între 1 martie 2025 și 31 decembrie 2029, având o valoare totală de 336.336.127,46 lei. Această inițiativă va contribui la consolidarea capacității de cercetare și inovare în domeniul IA, crearea unui hub de excelență la nivel național, integrat în Spațiul European de Cercetare (ERA), dezvoltarea unor aplicații inovatoare cu impact economic și social major și stimularea colaborării dintre universități, institute de cercetare și companii private. Prin HRIA, România își asumă un rol activ în modelarea viitorului digital al Europei, oferind soluții avansate bazate pe inteligență artificială și promovând excelența în cercetare și inovare.

COMUNICAT DE PRESA

Informații suplimentare se pot obține de la:

Director de proiect: Prof. dr. ing. Adina Magda Florea

Email: roaihub@upb.ro, Tel: +40 21-317 1001